**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΛΙΒΑΔΕΙΑΣ**

**ΤΗΛ. 2261029949**

**e-mail: gram@eirinodikeio-livadeias.gov.gr**

**ΠΡΑΞΗ 12/2021**

 **O ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΛΙΒΑΔΕΙΑΣ**

Αφού έλαβε υπόψη του:

 1) Την υπ' αριθμ. Δ1α/ΓΠ.οικ.: 3060/15-1-2021 (ΦΕΚ Β ́ 89/16-1-2021) Κοινή Υπουργική Απόφαση Υπουργών Οικονομικών-Ανάπτυξης και Επενδύσεων- Προστασίας του Πολίτη-Εθνικής Άμυνας-Παιδείας και Θρησκευμάτων –Εργασίας και Κοινωνικών Υποθέσεων-Υγείας-Περιβάλλοντος και Ενέργειας-Πολιτισμού και Αθλητισμού-Δικαιοσύνης-Εσωτερικών-Μετανάστευσης και Ασύλου-Υποδομών και Μεταφορών-Ναυτιλίας και Νησιωτικής Πολιτικής για : «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από Δευτέρα 18 Ιανουαρίου 2021 και ώρα 06:00 π.μ. έως και τη Δευτέρα 25 Ιανουαρίου 2021 και ώρα 06:00 π.μ.»

 2) Τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Λιβαδειάς και

 3) Τους προφανείς κινδύνους που εγκυμονεί πλέον για όλους η προσωπική επαφή και το γεγονός ότι στους χώρους του Ειρηνοδικείου Λιβαδειάς υπό κανονικές συνθήκες, παρατηρείται καθημερινά μεγάλος συνωστισμός πολιτών

 **ΑΠΟΦΑΣΙΖΕΙ**

για το χρονικό διάστημα από Δευτέρα 18 Ιανουαρίου 2021 και ώρα 06:00 π.μ. έως και τη Δευτέρα 25 Ιανουαρίου 2021 και ώρα 06:00 π.μ ότι ισχύουν τα εξής:

1) Θα πραγματοποιούνται οι δίκες της τακτικής διαδικασίας, που δικάζονται σύμφωνα με τις διατάξεις του ν.4335/2015 [νέα τακτική].

2. Οι δίκες τακτικής διαδικασίας που εκδικάζονται σύμφωνα με τις διατάξεις του ν.2912/2001 (Α' 109), όπως τροποποιήθηκε με τον ν. 4055/2012, στις οποίες δεν εξετάζονται μάρτυρες.

3. Οι δίκες ειδικών διαδικασιών, στις οποίες δεν εξετάζονται μάρτυρες.

4. Οι δίκες ασφαλιστικών μέτρων στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Κατ' εξαίρεση, αποκλειστικά και μόνο στις δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ, δύνανται να εξετάζονται μάρτυρες στο ακροατήριο.

5. Οι δίκες εκούσιας δικαιοδοσίας, στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Ειδικώς και κατ' εξαίρεση στις δίκες εκούσιας δικαιοδοσίας που έχουν ως αντικείμενο την κήρυξη ιδιόγραφης διαθήκης ως κυρίας (803 παρ. 3 ΚΠολΔ) και στις δίκες των άρθρων 68 επ. του ν. 4307/2014 (Α' 246) δύνανται να εξετάζονται μάρτυρες στο ακροατήριο.

6. Οι δίκες που αφορούν ειδικούς νόμους οι οποίες δικάζονται με τη διαδικασία της

εκούσιας δικαιοδοσίας (π.χ. υπερχρεωμένων φυσικών προσώπων και προστασίας της κατοικίας) και οι δίκες του άρθρου 1 του ν. 4745/2020 (Α' 214), οι οποίες γίνονται με αυτοπρόσωπη παράσταση των πληρεξουσίων δικηγόρων των διαδίκων, χωρίς την εξέταση μαρτύρων και με τη δυνατότητα προσκόμισης ενόρκων βεβαιώσεων.

Στις υποπερ. 2), 3), 4) πρώτο εδάφιο, 5) πρώτο εδάφιο και 6), λαμβάνει χώρα την προτεραία της δικασίμου εργάσιμη ημέρα και μέχρι ώρα 12.00 μεσημβρινή έγγραφη δήλωση των πληρεξουσίων δικηγόρων των διαδίκων, η οποία κοινοποιείται στη γραμματεία του δικαστηρίου με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων. Οι πληρεξούσιοι δικηγόροι υποχρεούνται να αποστέλλουν τις ανωτέρω δηλώσεις στην ηλεκτρονική διεύθυνση της Γραμματείας του Ειρηνοδικείου (**gram@eirinodikeio-livadeias.gov.gr** ), με όλα τα στοιχεία ταυτοποίησης της υπόθεσης. Οι ίδιοι θα πρέπει να παρίστανται στο ακροατήριο αυτοπροσώπως και να προσκομίζουν τις προτάσεις και τα σχετικά τους. Εάν δεν γίνει δήλωση την προτεραία εργάσιμη ημέρα της δικασίμου από όλους τους διαδίκους ότι δεν θα εξετάσουν μάρτυρα, η υπόθεση αποσύρεται και δεν συζητείται χωρίς να απαιτείται η παρουσία των πληρεξουσίων δικηγόρων των διαδίκων. Επίσης στις περιπτώσεις αυτές παρέχεται η δυνατότητα συναινετικής αναβολής, σύμφωνα με την παρ. 2 του άρθρου 158 του ν. 4764/2020, με κοινή ανέκκλητη δήλωση των πληρεξουσίων δικηγόρων κατ' άρθρ. 242 παρ. 2 ΚΠολΔ κατ' απόκλιση της παρ. 2 του άρθρ. 115 ΚΠολΔ, η οποία υποβάλλεται στην αυτή ως άνω ηλεκτρονική διεύθυνση μέσω μηνύματος ηλεκτρονικού ταχυδρομείου το αργότερο μέχρι την 12η ώρα της προηγούμενης της δικασίμου εργάσιμης ημέρας. Οι λοιπές υποθέσεις θα αποσύρονται από το πινάκιο.

7.Όπου κατά τα ανωτέρω, επιτρέπεται συζήτηση των υποθέσεων με την εξέταση μαρτύρων (εξαιρούμενες υποθέσεις ασφαλιστικών μέτρων και εκουσίας δικαιοδοσίας), θα προηγείται χρονικός καταμερισμός των εγγεγραμμένων στο πινάκιο ή το έκθεμα υποθέσεων, ο οποίος θα γνωστοποιείται από το γραμματέα του δικαστηρίου το αργότερο την προηγούμενη της δικασίμου εργάσιμη ημέρα με αποστολή ηλεκτρονικού μηνύματος στο Δικηγορικό Σύλλογο, και, στις περιπτώσεις που διάδικος είναι και το Ελληνικό Δημόσιο, και στην Κεντρική Υπηρεσία του Ν.Σ.Κ. .

8) Η συζήτηση των αιτήσεων που αφορούν σε συναινετική εγγραφή, ανάκληση, εξάλειψη και μεταρρύθμιση προσημείωσης υποθήκης θα διεξάγεται, όπως μέχρι σήμερα, ενώπιον του αναπληρωτή Ειρηνοδίκη Υπηρεσίας, εγγράφως κατά παρέκκλιση της παρ. 2 του άρθρ 115 ΚΠολΔ και οι διάδικοι θα παρίστανται με δήλωση κατά την παρ. 2 του άρθρ. 242 ΚΠολΔ.

9) Θα χορηγούνται ή θα ανακαλούνται προσωρινές διαταγές, συμπεριλαμβανομένων και αυτών των υποθέσεων των υπερχρεωμένων φυσικών προσώπων και της προστασίας της κατοικίας, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, θα παρατείνονται με απόφαση του Ειρηνοδίκη Υπηρεσίας, ο οποίος ορίζει τη διάρκεια της παράτασης των προσωρινών διαταγών.

10) Θα δημοσιεύονται αποφάσεις, διαθήκες, διατάξεις κληρονομητηρίων και σωματείων.

11) Θα πραγματοποιούνται ένορκες βεβαιώσεις που θα χρησιμοποιηθούν στην τακτική διαδικασία και στις λοιπές διαδικασίες στις περιπτώσεις που θα συζητηθούν χωρίς μάρτυρα, κατά έγγραφη δήλωση του πληρεξουσίου δικηγόρου ή του αιτούντος και ΜΟΝΟ κατόπιν τηλεφωνικού ραντεβού στο τηλ. 2261029949.

12) Η κατάθεση δικογράφων και δηλώσεων παραιτήσεων από δικόγραφα ή ένδικα μέσα θα γίνεται καθημερινά.

13) Θα θεωρείται το γνήσιο της υπογραφής για συναινετικά διαζύγια, κατόπιν τηλεφωνικού ραντεβού με την Γραμματεία στο τηλέφωνο 2261029949

14) Θα χορηγείται Νομική βοήθεια σε πολίτες χαμηλού εισοδήματος

15) Αιτήσεις για έκδοση διαταγών πληρωμής και απόδοσης μισθίου θα κατατίθενται καθημερινά

16**) Κατάθεση δηλώσεων τρίτου και δηλώσεων αποποιήσεων κληρονομιάς θα λαμβάνουν χώρα μόνο κατόπιν τηλεφωνικού ραντεβού με την Γραμματεία στο τηλέφωνο 2261029949**

17) **Δεν θα εκδίδονται πιστοποιητικά με φυσική παρουσία** αλλά μόνο κατόπιν ηλεκτρονικής υποβολής του αιτήματος μέσω email (gram@eirinodikeio-livadeias.gov.gr ) και η παραλαβή αυτών θα πραγματοποιείται μόνον κατόπιν προηγούμενης συνεννόησης με τη Γραμματεία του παρόντος Δικαστηρίου και εφόσον κρίνεται επείγουσα περίπτωση

Κάθε άλλο ζήτημα που δεν ρυθμίζεται από την παρούσα θα κρίνεται από τον εκάστοτε Ειρηνοδίκη Υπηρεσίας.

Επιπλέον, σας **ΕΝΗΜΕΡΩΝΟΥΜΕ** ότι οι πολιτικές υποθέσεις που είχαν προσδιοριστεί για συζήτηση εντός του ως άνω διαστήματος της αναστολής θα ματαιώνονται, λόγω αναστολής των δικών και θα διευκρινιστεί σε νεότερη ανακοίνωση μας, ο χρόνος και ο τρόπος επαναπροσδιορισμού τους.

Στα πλαίσια των γενικών κατευθύνσεων που έχουν δοθεί από το Υπουργείο Υγείας, προτρέπουμε τους πολίτες και τους πληρεξούσιους δικηγόρους αυτών **να προσέρχονται στους χώρους του Ειρηνοδικείου με τρόπο που προαναφέρθηκε** ώστε να μην προκαλείται συνωστισμός και κίνδυνος για τη δημόσια υγεία.

Επιπρόσθετα όλοι οι εισερχόμενοι στο Κατάστημα του Ειρηνοδικείου πρέπει υποχρεωτικά να τηρούν τα προβλεπόμενα μέτρα ασφαλείας ήτοι:

1) **Να χρησιμοποιούν** μάσκα και αντισηπτικό (υπάρχει διαθέσιμο στους κοινόχρηστους χώρους του Ειρηνοδικείου),

 2) **Να τηρούν τη νόμιμη απόσταση μεταξύ τους** ( τουλάχιστον 1,5 μέτρο),

3) **Να εισέρχονται ένας-ένας στους χώρους των γραφείων του Ειρηνοδικείου**,

4) Το ανώτατο όριο εισερχομένων εντός των αιθουσών συνεδριάσεων του Ειρηνοδικείου καθορίζεται σε 15 άτομα και πρέπει να τηρείται με επιμέλεια του δικάζοντος σε κάθε ακροατήριο δικαστή.

 **Λιβαδειά, 18-01-2021**

 Ο Διευθύνων το Ειρηνοδικείο Λιβαδειάς

 Κωνσταντίνος Κεφάλας